আমি ১৯৬৯ সালের ৯ ডিসেম্বর থেকে কারান্তরীণে যাই, মার্কসবাদী নামে একটি পত্রিকা সুখেন্দু দস্তিদার, মোহাম্মদ তোয়াহা, হক সাহেবদের পূর্ব পাকিস্তান কমিউনিস্ট পার্টির পক্ষে ছাপিয়ে দেওয়ার অপরাধে। সেপ্টেম্বর ১৯৭০ সালে ঢাকা সেন্ট্রাল জেল থেকে অধিকতর কষ্ট দেবার জন্য পাবনা ডিস্ট্রিক্ট জেলে স্থানান্তর করে কর্তৃপক্ষ। পাবনা জেলে মাজহারুল ইসলাম সাহেব সহযোগী স্থপতি Stanley Tigerman-কে নিয়ে ইতিপূর্বে প্রস্তুত একটি দলিলে সই করানোর জন্য যান। আমি স্বেচ্ছায় বাস্তুকলাবিদ থেকে বিদায় নিচ্ছি বলে যেন সম্মতি দিই। আমি বিনা প্রতিবাদে, বিনা বাক্যব্যয়ে তাতে স্বাক্ষর দান করি। এই দলিল কার্যকর হওয়ার তারিখ নির্দিষ্ট হয় ৩০ জুন ১৯৭০। তবে স্বভাবসিদ্ধ উদারতার সঙ্গে ইসলাম সাহেব প্রস্তাব দেন যে, ১ জুলাই ১৯৭০ থেকে স্বতন্ত্র একটি প্রতিষ্ঠান হবে, যার নাম হবে শহীদুল্লাহ অ্যান্ড অ্যাসোসিয়েটস। যতদিন আমি কারাগারে থাকব ততদিন অস্থায়ীভাবে পরিচালনার দায়িত্ব নেবেন আমার একজন ভায়রাভাই প্রকৌশলী। বাস্তুকলাবিদে কর্মরত প্রকৌশলীগণ ও তারsupporting staff তাঁর অধীনে থাকবেন, একটি স্বতন্ত্র ভাড়া করা বাড়িতে তাঁরা কাজ করবেন। শহীদুল্লাহ অ্যান্ড অ্যাসোসিয়েটসের আয়ের উৎস-বাস্তুকলাবিদে যা আয় হবে তার শতকরা ৪০ ভাগ। এর থেকে শহীদুল্লাহ অ্যান্ড অ্যাসোসিয়েটসের সকল ব্যয় নির্বাহ করে যা লাভ থাকবে তা আমার। এ ব্যবস্থা বলবৎ থাকবে, যতদিন না আমি কারাগার থেকে মুক্ত হই।